Veikkolan parantola

Veikkolan parantola oli Kirkkonummen Veikkolan kylässä sijainnut, Suomen Mielenterveysseuran vuonna 1929 perustama psykiatrinen hoitolaitos, joka oli ensimmäinen hermosairaille tarkoitettu lepokoti Suomessa. Parantola oli alun perin tarkoitettu vain naisille, mutta myöhemmin siellä hoidettiin myös miehiä. Parantolan potilaat olivat lähinnä neuroottisia sekä väsymys-, masennus-, jännitys-, pelko- ja unettomuustiloista kärsiviä.Veikkolan parantola ja työklinikka. Suomen Mielenterveysseuran arkisto.Veikkolan parantola – Parantava yhteisö. Suomen Mielenterveys ry.

Suomen Mielenterveysseuran edeltäjä Sielunterveysseura osti vuonna 1928 vuorineuvos Arthur Lagerlöfin 1910 rakennuttaman jugendhuvila Weikkolan ja viereisen Nedergårdin tilan Torpaksi kutsutun päärakennuksen lepokodiksi lieviä hermosairauksia poteville naisille. Vuonna 1935 parantolan käyttöön tuli viereisen Sigurdsbergin tilan Siskolaksi nimetty päärakennus, ja vuonna 1961 kolmanneksi osastoksi tuli aikaisemmin parantolan ylihoitajan asuntona toiminut Solhällan rakennus. Suomen Mielenterveysseura hoiti parantolaa 46 vuoden ajan, kunnes parantola vuokrattiin vuonna 1975 Etelä-Suomen Mielisairaanhuoltopiirin kuntainliitolle. Parantolan yhteyteen oli vuonna 1969 valmistunut 50-paikkainen työkokeilu-, työhönvalmennus- ja teollisuusterapiaosasto. Se vuokrattiin vuonna 1980 kuntainliitolle, ja siitä tuli toimintakeskus. Parantola toimi sitten Tammiharjun sairaalan osastoryhmänä vuoteen 1990 ja sen jälkeen Jorvin sairaalan psykiatrisena yksikkönä aina vuoteen 1995. Sairaalatoiminnan päätyttyä rakennuksissa on toiminut yksityisiä ja kunnallisia päiväkoteja. Parantolan rakennuksista ovat säilyneet Weikkola, Torppa ja Siskola ja ne on suojeltu.Kirkkonummi Laguksenpuisto Veikkolan asemakaavan muutos 13.9.2013.Kylätien varrelta. Rikkaruohoelämää 3.2.2019.

Veikkolan parantolan lääkäreinä ovat toimineet muun muassa Einar Anttinen, Ernst Therman ja vuosina 1969–1972 Claes Anderson.Andersson, Claes: Veikkolan parantola – erilainen hoitoyhteisö. Suomen Mielenterveys ry.Psykiatria on yhteiskunnan peili: Kirjailija, psykiatri Claes Andersson haastattelussa.  Tampereen yhteiskoulun lukion verkkolehti Sytyke 17.1.2017.

 Lähteet 

 Kirjallisuutta 
 Veikkolan parantola 50 vuotta. Toimittanut Veikkolan parantolan potilastoimikunta. Veikkolan parantola, Veikkola 1979
 Veikkolan parantola 60 vuotta. Toimittaneet Marjatta Katajamäki ym. Veikkolan parantola, Kirkkonummi 1989
 Rossi, Seija: Parantava yhteisö: Veikkolan parantola – Veikkola sanatorium 1929–1995. Suomen mielenterveysseura. SMS-tuotanto, Helsinki 2003. 

Luokka:Parantolat
Luokka:Suomen psykiatriset sairaalat
Luokka:Kirkkonummen rakennukset ja rakennelmat
Luokka:Uudenmaan suojellut rakennukset